OpenLLM-France/wikimedia huggingface dataset:
# Luce Douady

Luce Douady (Le Touvet, Isèra, França, 17 de novembre de 2003 - Saint-Pancrasse, França, 14 de juny de 2020) va ser una escaladora francesa.
Debutà professionalment al circuit de la Copa del Món d'escalada IFSC, on va acabar en el cinquè lloc, i es va convertir en campiona del món juvenil el 2019. També va guanyar la medalla de bronze en nivell sènior als Campionats d'Europa d'escalada en IFSC del 2019.
Douady va morir el 14 de juny de 2020, amb 16 anys, després d'una caiguda d'un camí d'aproximació a "Le Luisset - St Pancrasse", al departament de l'Isère de França.

## Biografia

Començà a escalar, amb set anys, al TCGM, el club vallesà de Grésivaudan, després es va incorporar al club Chambéry, amb nou anys, allà va practicar aquest esport a un alt nivell, mentre es va incorporar al centre d'esperança de Voiron el 2017, després a l'equip nacional francès l'octubre de 2019.
El 2019, amb quinze anys, encara en cadet, va participar en la seva primera competició sènior, la Copa d'Europa d'Innsbruck, i va obtenir una inesperada medalla d'or. Després, a la seva primera parada del Mundial Sènior a Vail, Colorado, va arribar a la final amb un prometedor cinquè lloc. Posteriorment, es va convertir en campiona del món júnior a la prova de blocs a Arco (Trento, Itàlia) després de guanyar una medalla de bronze en la prova de dificultat. El mateix any, va obtenir una medalla de bronze als campionats europeus sèniors en la prova de dificultat.
Ella era una gran esperança per escalar i formava part de la "generació París 2024". Escalant també en llocs naturals, va assolir el 2020 un nivell 8b + (segons la classificació francesa) mentre que les millors actuacions femenines en escalada en roca van ser en 9b.
El 14 de juny de 2020, en una sortida d'entrenament amb uns companys, al lloc d'escalada de Saint-Pancrasse, situat a la vall de Grésivaudan (Isère) va patir un accident d'escalada, mentre era en un camí exposat, que enllaçava dos sectors i estava equipat amb un passamà, a la vora del cingle de Luisset, a prop de Crolles. Va relliscar i va morir després d'una caiguda d'uns cent cinquanta metres.

## Referències

* 1 2 3 M., J. «Mor als 16 anys en un penya-segat la campiona mundial juvenil d'escalada». L'Esportiu, 15-06-2020 [Consulta: 22 juny 2020].
* ↑ «Luce Douady: French 16-year-old climber dies from fall». BBC, 15-06-2020 [Consulta: 22 juny 2020].
* ↑ «Luce Douady». International Federation of Sport Climbing (IFSC). [Consulta: 22 juny 2020].
* 1 2 3 «Luce Douady, brillante grimpeuse de 16 ans, est morte après une chute en Isère». Le Monde, 15-06-2020 [Consulta: 22 juny 2020].
* ↑ Pueyo, Serge «Chute mortelle d'un grand espoir de l'escalade : «Luce n'était pas douée, elle était surdouée»». Le Parisien, 16-06-2020 [Consulta: 22 juny 2020].
* 1 2 «Mor Luce Douady, campiona mundial d'escalada, als 16 anys en un accident La jove es va precipitar aquest diumenge durant una excursió amb uns amics a Crolles». El Periódico, 16-06-2020 [Consulta: 22 juny 2020].
# Cipriano Bergez Dufoo

Cipriano Bergez Dufoo (Auloron, 1800 - Alacant, 1875) fou un comerciant, advocat i polític valencià, alcalde d'Alacant en la primera meitat del segle xix, germà d'Anselmo Bergez Dufoo.
Pertanyia a una família de comerciants d'origen occità que s'instal·laren a Alacant. Es llicencià en dret a la Universitat de València, on també va ser ajudant de càtedra. Després va obrir el seu propi bufet a Alacant especialitzat en dret marítim i comercial. Des de 1836 fou membre del Partit Progressista i de la Milícia Nacional, alhora que participà en el motí de la Granja de San Ildefonso. En 1839 fou nomenat alcalde segon d'Aladant i quan es produïren les revoltes de 1840 que van derrocar Maria Cristina i imposaren com a regent Baldomero Espartero va formar part de la Junta Provisional de Govern de la Província d'Alacant. El 1844 va donar suport el pronunciament de Pantaleón Boné i la seva junta revolucionària el va nomenar alcalde d'Alacant durant un parell de mesos. Fou un dels pocs participants que no fou represaliat pels vencedors. El 1851 fou novament regidor de l'ajuntament d'Alacant.
Durant la revolució de 1868 fou membre de la Milícia Nacional i participà en la fundació del Col·legi d'Advocats d'Alacant, del que en fou degà. Durant la restauració borbònica va formar part del Partit Liberal i fou escollit diputat i vicepresident de comissió permanent la Diputació d'Alacant (1875).

## Referències

* ↑ Javier Paniagua Fuentes y J.A. Piqueras. Diccionario Biográfico de Políticos Valencianos, 1810- 2005. València: Institut Alfons el Magnànim, 2005, p.73-74. ISBN 9788495484802.
# Dolmen dels Collets de Cotlliure

El dolmen dels Collets de Cotlliure és un megàlit de l'època neolítica del terme comunal d'Argelers, a la comarca del Rosselló (Catalunya Nord).
Es troba a la zona centreoriental del terme comunal, dalt d'una carena al sud i a prop de la cova de l'Alarb, i al sud-est del Mas d'en Reda, a la carena que separa la vall del Rec de l'Abat de la del Còrrec de la Coma Fosca, al peu del camí dels Collets de Cotlliure (d'on ve el nom del dolmen).

## Característiques

Fou descobert per Pere Ponsich. És un dolmen simple, del tipus de caixa megalítica tancada.

## Vegeu també

* Llista de monuments megalítics de la Catalunya del Nord.

## Bibliografia

* Abélanet, Jean. Itinéraires mégalithiques : dolmens et rites funéraires en Roussillon et Pyrénées nord-catalanes (en (francès)). Canet: Trabucaire, 2011. ISBN 9782849741245.
* Becat, Joan. «7 - Argelers». A: Atles toponímic de Catalunya Nord. I. Aiguatébia-Montner. Perpinyà: Terra Nostra, 2015 (Biblioteca de Catalunya Nord, XVIII). ISBN ISSN 1243-2032.
* Becat, Joan; Ponsich, Pere; Gual, Raimon. «Argelers». A: El Rosselló i la Fenolleda. Barcelona: Fundació Enciclopèdia Catalana, 1985 (Gran Geografia Comarcal de Catalunya, 14). ISBN 84-85194-59-4.
* Carreras Vigorós, Enric; Tarrús Galter, Josep. «181 anys de recerca megalítica a la Catalunya Nord (1832-2012)». A: Annals de l'Institut d'Estudis Gironins, 54. Girona: Institut d'Estudis Gironins, 2013, p. 31-184. Llegir-lo en línia
* Dolmen dit Collets de Cotlliure, a la base de dades Mérimée, del Ministeri de Cultura francès.

## Referències

* ↑ «El Dolmen dels Collets de Cotlliure en els ortofotomapes de l'IGN». Arxivat de l'original el 2016-09-18. [Consulta: 1r setembre 2016].
# Anne Hov

Anne Hov, sovint coneguda com a Anne Haav, era una lletera noruega de Gudbrandsdalen que va crear la versió moderna del formatge noruec brunost. El 1933, amb 87 anys, Anne Hov va rebre la Medalla Reial al Mèrit Noruec per les seves contribucions a la gastronomia i economia noruega.
En la segona part del del segle xix, Gudbrandsdalen, una part rural de Noruega, patia econòmicament a causa de la caiguda de beneficis del gra i de la disminució de les vendes de mantega. Mentre treballava en una granja de muntanya de Valseter a prop de Gålå el 1863, Hov va tenir la idea d'afegir crema al sèrum de llet quan estava bullint, i fer baixar l'ebullició en una olla de ferro fins que el líquid es reduís més d'un 80%, creant un formatge més ferm, més gras, i més agradabla. Al principi el va anomenar Feitost ("Formatge Gras"). Però el nom més endavant va canviar a Fløtemysost ("Formatge de Sèrum de Crema de llet"), i aquesta varietat és actualment el segon tipus més popular del país. El producte immediatament va esdevenir molt consumit en tota la regió.
Quan Anne Hov es va casar i traslladar a la granja Rusthågranjaå de Sør-Fron, va començar una producció a gran escala, tot inventant una nova varietat on va afegir la llet de la cabra a la barreja, per donar-li un gust més pronunciat. Al comerciant local Ole Kongsli li va agradar tant que va pensar que hi podria haver-hi un mercat pel producte en la capital, Oslo. Va començar a comercialitzar el producte amb el nom de Gudbrandsdalsost i va esdevenir tan exitós que va contribuir significativament a l'economia de la regió, fent que Gudbrandsdalen deixés enrere la recessió.

## Referències

* ↑ ThorNews. «‘Brunost’ – Brown Cheese, A Scandinavian Specialty», 06-01-2012. [Consulta: 16 octubre 2016].
* ↑ «Ode to Norwegian Brown Cheese», 11-06-2015. [Consulta: 16 octubre 2016].
* ↑ «Gudbrandsdalsosten og Anne Hov». [Consulta: 16 octubre 2016].
# Annakhil

Annakhil (àrab: النخيل, an-Naẖīl; amazic estàndard marroquí: ⵏⴰⵅⵉⵍ, Naxil) és un districte urbà (arrondissement) de la ciutat de Marràqueix, de la prefectura de Marràqueix, a la regió de Marràqueix-Safi, al Marroc. Segons el cens de 2014 tenia una població total de 64.590 persones.

## Referències

* ↑ «Population légale d'après les résultats du RGPH 2014 sur le Bulletin officiel N° 6354». Arxivat de l'original el 26 de desembre 2018. [Consulta: 19 novembre 2015].
# Arabella Stuart

Arabella Stuart (anglès: Arbella Stuart) (Nottinghamshire, 10 de novembre de 1575 - Torre de Londres, 27 de setembre de 1615) va ser una aristòcrata anglesa, filla de Charles Stewart, catorzè comte de Lennox, i d'Elizabeth Cavendish. Va ser cosina de Jaume VI d'Escòcia i va ser vista com una possible successora de la reina Elisabet I d'Anglaterra i com una rival pel rei Jaume, ja que era pretendent al tron d'Anglaterra i d'Escòcia.
Enric VI de França va voler-se casar amb ella però Elisabet I ho va impedir. Posteriorment va voler casar-se amb William Seymour, antic pretendent al tron anglès, però el rei s'hi oposà, per la qual cosa s'escaparen i es casaren en secret. Ella va ser capturada i empresonada a la Torre de Londres, on embogí i morí.

## Referències

* 1 2 «Arabella Stuart». Gran Enciclopèdia Catalana. Barcelona: Grup Enciclopèdia Catalana.
# Subaru Impreza

El Subaru Impreza és un automòbil que va ser introduït per primera vegada pel fabricant japonès Subaru el 1993. La paraula "Impreza" deriva de la paraula italiana Impresa, que significa una proesa.

## La versió de ral·lis

Abans de la introducció del Subaru Impreza en el Campionat Mundial de Ral·lis el 1993, Subaru havia ocupat un lloc mitjà dins el campionat de ral·lis. Però després de guanyar la primera prova del Campionat Mundial de Ral·lis en el Ral·li de Nova Zelanda, Ari Vatanen va acabar segon en el seu debut amb el nou WRC Impreza. Carlos Sainz va guanyar el 1994 el Ral·li d'Acròpolis.
El model Impreza va portar a Subaru tres títols consecutius del Campionat Mundial de Ral·lis entre el 1995 i el 1997 i tres pilots campions del món conduint-lo: Colin McRae el 1995, Richard Burns el 2001 i Petter Solberg el 2003.

## Referències

* 1 2 Beck-Burridge, Martin; Walton, Jeremy. Prodrive and Fuji Heavy Industries: The Development of the Relationship (en anglès). Londres: Palgrave Macmillan UK, 2001, p. 58–68. DOI 10.1057/9780230508224_4. ISBN 978-0-230-50822-4.
* ↑ Naess, Hans Erik. The WRC’s Promotional Value (en anglès). Londres: Palgrave Macmillan UK, 2014, p. 208–232. DOI 10.1057/9781137405449_8. ISBN 978-1-137-40544-9.
* ↑ Wasef, Basem. Legendary Race Cars (en anglès). Motorbooks, 2009-10-09, p. 149. ISBN 978-0-7603-3548-2.
* ↑ The Car Book: The Definitive Visual History (en anglès). Dorling Kindersley Limited, 2022-03-17, p. 289. ISBN 978-0-241-59629-6.
* ↑ Norris, Ian. Automobile Year 2006/07 (en anglès). Automobile Year, 2006-12, p. 235. ISBN 978-2-916206-04-2.

## Enllaços externs

* Web Internacional Oficial del Subaru Impreza WRX Arxivat 2009-09-25 a Wayback Machine. (en anglès)
* Equip Subaru del Campionat Mundial de Ral·lis (anglès)
# Brian Urquhart

Brian Edward Urquhart, (Bridport, Dorset, Regne Unit, 28 de febrer de 1919 - Tyringham, Massachusetts, EUA, 2 de gener de 2021) va ser un diplomàtic britànic, antic secretari adjunt de les Nacions unides.
Brian Urquhart va ser alumne a la Westminster School, després al Crist Church College d'Oxford.
Va participar en la Segona Guerra Mundial com a oficial d'informació. Al film Un pont massa llunyà de Richard Attenborough, el personatge de Brian Urquhart surt amb el nom de "Major Fuller".
L'any 1945, va participar en els inicis de l'ONU i va aconsellar els primers secretaris generals. Com a secretari general adjunt, va dirigir els "cascos blaus" al Orient Pròxim i a Xipre, i va participar en les negociacions en relació amb Namíbia i Caixmir.
Va ser membre del comitè de mecenatge del Tribunal Russell sobre Palestina, el començament dels treballs del qual va ser presentat el 4 de març de 2009.
Va escriure una autobiografia: A Life in Peace and War.

## Referències

* ↑ «Brian Urquhart, l'un des premiers dirigeants de l'ONU, meurt à 101 ans» (en francès). [Consulta: 17 gener 2021].
* 1 2 3 «Sir Brian Edward Urquhart - National Portrait Gallery» (en anglès). [Consulta: 17 gener 2021].
* ↑ McFadden, Robert D. «Brian Urquhart, Troubleshooter for the U.N., Dies at 101» (en anglès). The New York Times, 03-01-2021. ISSN: 0362-4331.
* ↑ «- The Washington Post» (en anglès). [Consulta: 17 gener 2021].
# Jakob Nielsen

Jakob Nielsen és el nom dels següents personatges:
* Jakob Nielsen (1890-1959), matemàtic danès
* Jakob Nielsen (1957-), enginyer informàtic danès
# Lucedale

Lucedale és una població dels Estats Units a l'estat de Mississipi. Segons el cens del 2000 tenia 2.458 habitants.

## Demografia

Segons el cens del 2000, Lucedale tenia 2.458 habitants, 916 habitatges, i 628 famílies. La densitat de població era de 249,7 habitants per km².
Dels 916 habitatges en un 31,4% hi vivien nens de menys de 18 anys, en un 45% hi vivien parelles casades, en un 20,6% dones solteres, i en un 31,4% no eren unitats familiars. En el 29,4% dels habitatges hi vivien persones soles el 14,4% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,44 i el nombre mitjà de persones que vivien en cada família era de 3,01.
Per edats la població es repartia de la següent manera: un 26,9% tenia menys de 18 anys, un 10,1% entre 18 i 24, un 24,8% entre 25 i 44, un 20,1% de 45 a 60 i un 18,1% 65 anys o més.
L'edat mediana era de 36 anys. Per cada 100 dones de 18 o més anys hi havia 88,6 homes.
La renda mediana per habitatge era de 22.604 $ i la renda mediana per família de 29.338 $. Els homes tenien una renda mediana de 27.386 $ mentre que les dones 18.313 $. La renda per capita de la població era de 12.151 $. Entorn del 23,9% de les famílies i el 26,1% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Lucedale». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 8 agost 2010].
* ↑ «Geographic Comparison Table- Lucedale». American Fact Finder. Oficina del Cens dels Estats Units, 12-01-2010.
# 716
## Esdeveniments

* Teodosi III es proclama emperador romà d'Orient
* Mussa ibn Nussayr arriba a Astúries

## Necrològiques

* 13 de juliol, Chang'an (Xina): Emperador Ruizong de Tang (xinès:唐 睿宗)va regnar com a emperador de la Dinastia Tang en dues etapes, com a cinquè emperador (684 a 690) i com a novè (710 a 712) (n. 662).

## Referències

* ↑ Lewis, Mark Edward, 1954-. China's cosmopolitan empire : the Tang dynasty. Cambridge, Mass.: Belknap Press of Harvard University Press, 2009. ISBN 978-0-674-03306-1.
# Tai-yü (cràter)

Tai-yü és un cràter de l'asteroide del tipus Amor (433) Eros, situat amb el sistema de coordenades planetocèntriques a -47 ° de latitud nord i 126.1 ° de longitud est. Fa un diàmetre de 1.4 km. El nom va ser fet oficial per la UAI l'any 2003 i fa referència a Tai-yü, amant de Pao-yü de la novel·la xinesa El somni del pavelló vermell, de Cao Xueqin (la Xina, 1929).

## Referències

* ↑ "Tai-yü (cràter)". Gazetteer of Planetary Nomenclature. USGS Astrogeology Research Program. (anglès)
* ↑ Encyclopaedia Britannica Inc. The New Encyclopaedia Britannica, 1974, 1993.
# Svetlana Grankóvskaia

Svetlana Anatólievna Grankóvskaia (en rus Светлана Анатольевна Гранковская) (Khàrkiv, República Socialista Soviètica d'Ucraïna, 22 de febrer de 1976) va ser una ciclista russa especialista en la pista. Va aconseguir quatre medalles d'or als Campionats del Món de Ciclisme en pista, tres en velocitat i una en keirin.

## Palmarès

* 2001
** Campiona del Món en Velocitat
* 2003
** Campiona del Món en Velocitat
** Campiona del Món en Keirin
* 2004
** Campiona del Món en Velocitat

### Resultats a la Copa del Món

* 2000
** 1a a Moscou, en Velocitat
* 2002
** 1a a la Classificació general i a la prova de Cali, en Velocitat
** 1a a la Classificació general i a la prova de Cali, en Keirin
* 2003
** 1a a Moscou, en Velocitat per equips
** 1a a Moscou, en Keirin
** 1a a Ciutat del Cap, en Velocitat
* 2004
** 1a a Moscou, en Velocitat
** 1a a Moscou, en Velocitat per equips

## Enllaços externs

* Fitxa a sitiodeciclismo.net
* Fitxa a cyclebase.nl
# Tajná

Tajná és un poble i municipi d'Eslovàquia que es troba a la regió de Nitra, al sud-oest del país. El 2022 tenia una població estimada de 275 habitants. És documentat per primera vegada el 1075.

## Referències

* ↑ «Nitriansky kraj (Slovakia): Districts, Towns and Municipalities - Population Statistics, Charts and Map». [Consulta: 6 agost 2022].
* ↑ «Obec Tajná - História obce». Arxivat de l'original el 2022-08-14. [Consulta: 6 agost 2022].
# Sydney Football Stadium

L'Estadi de Futbol de Sydney (Sydney Football Stadium en anglès) és un estadi multiús situat a la zona de Moore Park, a prop de Sydney, a Austràlia, la construcció de l'estadi va començar el 1986 i va ser conclòs el 1988, l'estadi és utilitzat com a seu d'esdeveniments de futbol, futbol australià i rugbi entre altres esdeveniments com concerts.

## Història

Abans de la construcció de l'estadi l'estadi principal de la ciutat de Sydney era el Sydney Cricket Ground, que és un estadi ovalat i que no lluïa bé en els partits on es necessita un estadi rectangular.
Així que el 1986 va començar la construcció d'aquest estadi de forma rectangular a prop del Sydney Cricket Ground que té capacitat per a 44.000 espectadors, en un principi l'estadi tenia capacitat per a 41.000 espectadors però un temps després va ser augmentada a 45.500. El 1993, previ a l'augment de la capacitat, es va trencar el rècord amb 43.967 per al partit entre la selecció de futbol d'Austràlia i la selecció de futbol de l'Argentina en un partit classificatori pel mundial de futbol dels Estats Units de 1994. També l'any 2000 va rebre diversos partits dels Jocs Olímpics d'Estiu de 2000.

## Referències

* «Allianz Stadium (Sydney Football Stadium)». stadiumdb.com.
* Revista El Gráfico 3865 pàg. 11

## Enllaços externs

* Allianz Stadium
* Lloc web oficial de Sydney Cricket & Sports Ground Trust Arxivat 2012-12-19 a Wayback Machine.
* Austadiums - Allianz Stadium
# Tapís

Un tapís és una tela decorada que cobreix els murs de tal manera que s'empren els fils per formar una sanefa o dibuix, com si fossin els colors d'un quadre. Segons la mida, els materials emprats (usualment llana i cotó) i la qualitat del dibuix, es determina la vàlua del tapís, que té una doble funció: decorativa i d'aïllament de les cambres, conservant la calor més temps. A diferència de la catifa, que cobreix el terra, un tapís ha de penjar en posició vertical.

## Història

Es té notícia de l'ús del tapís des de l'antiguitat, amb referències bíbliques, hel·lenístiques i egípcies. A l'època romana va decaure, per l'excessiu cost de produir-los (importats des d'Orient) i es va revifar amb un ús religiós, adornant els murs de les esglésies medievals per il·lustrar el poble sobre la doctrina cristiana, amb la mateixa funció que les pintures de l'altar o els vitralls.
A Europa va popularitzar-se a la Baixa Edat Mitjana, lligat als castells i palaus dels nobles, que usaven el tapís per lluir les pròpies armes i com a signe de luxe. A l'Edat Mitjana i el Renaixement, Flandes va esdevenir el centre de creació de tapissos més important del continent, fins al punt que les obres eren conegudes amb l'apel·latiu de "draps de ras", en referència al principal centre de producció al segle XIV, la ciutat d'Arràs. Des d'aquests centres del nord s'exportaven obres arreu d'Europa fins que, ben entrat el segle XV, diversos mestres francoflamencs s'instal·laren en ciutats de tot el continent, com ara Ferrara, Florència, Roma, Barcelona, Saragossa o Tortosa. Posteriorment es van fer famosos els tallers francesos, amb un estil arcaïtzant.
La historiografia antiga sovint va confondre els tapissos, fabricats en telars mitjançant la tècnica del teixit (disposició de fils en ordit i trama), amb els brodats, executats d'acord amb una altra tècnica. D'aquesta manera, algunes importants obres brodades, com ara el drap de la conquesta de Bayeux o el de la Creació de Girona, són coneguts popularment com a tapissos.

## Tapissos cèlebres

* La dama i l'alicorn
* Apocalypse d'Angers
* Tapís de Bayeux
* Tapís d'Hestia
* Tapís de la Creació
* Penó de Sant Ot
* New World Tapestry
* Gran Tapís del World Trade Center

## Vegeu també

* Willem de Pannemaker

## Referències

* ↑ Vidal Franquet, J. «De París, Brussel·les i Arràs: mestres tapissers a la Corona d'Aragó medieval». Catalunya i l'Europa septentrional a l'entorn de 1400: circulació de mestres, obres i models artístics, 2016, pàg. 163-196.
Viccionari
# Tankred Dorst

Tankred Dorst (Oberlind, Sonneberg, Turíngia, 19 de desembre de 1925 - Berlín, 1 de juny de 2017), fou un home de teatre i escriptor alemany. Va començar la seva carrera dramàtica escrivint peces crítiques per al teatre de titelles Kleines Spiel, de Múnic. Escrigué teatre convencional, guions, llibrets d'òpera i textos en prosa; i treballà igualment com a director de teatre, de cinema i de pel·lícules per a televisió.

## Obres traduïdes

* Gran imprecació davant la muralla de la ciutat, Del Mall, 1986. Trad. F. Formosa
# Tanna (gènere)

Tanna és un gènere de la família dels cicàdids del sud-est asiàtic i de l'est asiàtic. El 2010, Lee i Hill van col·locar Tanna a la subtribu Leptopsaltriina de la tribu Cicadini juntament amb una sèrie de gèneres relacionats que també posseeixen tubercles abdominals, com ara Leptopsaltria, Maua, Nabalua i Purana, entre d'altres.

## Taxonomia

Aquest gènere té nou espècies:
* Tanna auripennis
* Tanna infuscata
* Tanna japonensis
* Tanna karenkonis
* Tanna ornatipennis
* Tanna sayurie
* Tanna sozanensis
* Tanna taipinensis
* Tanna viridis

## Referències

* ↑ Metcalf, Z.P. 1963. General catalogue of the Homoptera. Fascicle VIII. Cicadoidea. Part 1. Cicadidae. Section I Tibiceninae: i-vii, 1-585. – North Carolina State College, Raleigh, North Carolina.
* ↑ Lee, Young June; Hayashi, Masami Journal of Asia-Pacific Entomology, 7, 1, 2004, pàg. 45–72. DOI: 10.1016/S1226-8615(08)60200-9.
* ↑ Lee, Young June; Hill, Kathy B. R. Systematic Entomology, 35, 2, 2010, pàg. 277–305. DOI: 10.1111/j.1365-3113.2009.00509.x.
# Talp de Kloss

El talp de Kloss (Euroscaptor klossi) és una espècie de mamífer de la família dels tàlpids. Viu a Laos, Malàisia i Tailàndia.

## Referències

Espècies vivents de la família dels tàlpids :
Regne Animalia · Embrancament Chordata · Classe Mammalia · Infraclasse Eutheria · Superordre Laurasiatheria · Ordre Eulipotifles :
Subfamília Scalopinae :
Subfamília Talpinae :
Subfamília Uropsilinae :
Categoria :